O‘zbekiston terma jamoasi futbolchisi Toshkentda molxona qurdi

Futbol bo‘yicha O‘zbekiston milliy terma jamoasi va BAAning “Ash-Shabob” klubi yarim himoyachisi Aziz Haydarov Toshkentda fermerlik faoliyatini boshladi. Bu haqda futbolchining agenti San’at Sharipov Twitter’dagi sahifasida ma’lum qildi, deb xabar berdi “Kun”.

“Haydarov Toshkentda, ta’tilda. Ko‘pchilik bilmas, ammo uning o‘z fermasi bor. Hozir ko‘plab chorva mollarini yetishtiradi”, – deb yozadi agent Sharipov. Twitter’dagi xabarlarda Aziz Haydarovning sigirlar oldida tushgan fotosuratlari ham ilova qilingan.
Azizbek Haydarov O‘zbekiston milliy terma jamoasi va BAA ligasining eng tajribali va kuchli futbolchilaridan biri hisoblanadi. U milliy terma jamoa safida shu kungacha 55 marta maydonga tushgan.